**Wayne Robert Ellington** (s. 29. marraskuuta 1987) on yhdysvaltalainen koripalloilija, pelipaikaltaan heittävä takamies (engl. *shooting guard*). Hän edustaa NBA-seura New York Knicksiä.

Ura
---

Ellington pelasi ennen ammattilaisuraansa kolme kautta (2006–2009) Pohjois-Carolinan yliopiston (Chapel Hill) joukkueessa. Hän oli voittamassa vuosina 2007 ja 2008 Atlantic Coast Conferencen (ACC) koripallomestaruutta sekä vuonna 2009 NCAA-koripallon I-divisioonan mestaruutta, jolloin hänet valittiin Final Four -vaiheen parhaaksi pelaajaksi. Ellington teki kahdessa NCAA:n Final Four -ottelussa yhteensä 39 pistettä ja otti 13 levypalloa, joista 19 pistettä ja neljä levypalloa pistein 89–72 päättyneessä loppuottelussa Michiganin osavaltionyliopiston joukkuetta vastaan.

Minnesota Timberwolves varasi Ellingtonin numerolla 28 NBA:n varaustilaisuuden 2009 ensimmäisellä kierroksella. Hän pelasi Timberwolvesissa kolme kautta, kaudesta 2009–2010 kauteen 2011–2012, kullakin pääasiassa vaihtomiehen roolissa. Hänen pistekeskiarvonsa oli noina vuosina parhaimmillaan 6,6 pistettä ottelua kohden (kahdella ensimmäisellä kaudella) ja levypallokeskiarvonsa 2,1 (tulokaskaudella). Heinäkuussa 2012, ennen kautta 2012–2013, Ellington siirtyi Timberwolvesista Memphis Grizzliesiin pelaajakaupassa, jossa Minnesota sai vaihdossa laitahyökkääjä Dante Cunninghamin.

Ellington pelasi Grizzliesissä runkosarjakauden 2012–2013 puoliväliin asti. Tammikuussa 2013 hän siirtyi Cleveland Cavaliersiin osana pelaajakauppaa, jossa Cavaliers sai hänen lisäkseen Josh Selbyn, Marreese Speightsin sekä ensimmäisen kierroksen varausvuoron ja jossa Grizzliesiin siirtyi Jon Leuer. Hän pelasi tuonkin kauden pääasiassa vaihtomiehen roolissa ja hänen pistekeskiarvonsa oli 7,9 (Memphisissä pelatuissa otteluissa 5,5 ja Clevelandissa pelatuissa otteluissa 10,4) sekä levypallokeskiarvonsa 2,1 (Memphisissä pelatuissa otteluissa 1,3 ja Clevelandissa pelatuissa otteluissa 3,0). Heinäkuussa 2013, ennen kautta 2013–2014, Ellington teki vapaana pelaajana kaksivuotisen sopimuksen Dallas Mavericksin kanssa. Tämän jälkeen hän on edustanut Los Angeles Lakersia, Brooklyn Netsiä, Miami Heatiä, helmikuusta 2019 Detroit Pistonsia ja heinäkuusta 2019 New York Knicksiä.

Ellington valittiin Yhdysvaltain joukkueeseen Pan-Amerikan kisoihin 2007, mutta joutui jättämään turnauksen kesken yhden ottelun jälkeen loukkaantumisen vuoksi.

Lähteet
-------

1. 1 2  Wayne Ellington Bio *NBA.com*. Viitattu 27.10.2019. (englanniksi)
2. 1 2  Wayne Ellington, SG *CBSSports.com*. Viitattu 21.12.2012. (englanniksi)
3. ↑  Top-ranked Tar Heels fall to FSU in semis *Lubbock Avalanche-Journal*.  15.3.2009. Viitattu 21.12.2012. (englanniksi)
4. ↑  Couch, Graham: North Carolina junior Wayne Ellington named Final Four's Most Outstanding Player *MLive.com*.  7.4.2009. Viitattu 21.12.2012. (englanniksi)
5. ↑  Richardson, Ray: Timberwolves' Wayne Ellington-for-Dante Cunningham trade official *TwinCities.com*.  24.7.2012. Viitattu 21.12.2012. (englanniksi)
6. 1 2  Wayne Ellington *Basketball Reference*.  Arkistoitu 30.7.2014. Viitattu 27.9.2013. (englanniksi)
7. ↑  Schmitt Boyer, Mary: Cleveland Cavaliers obtain Marreese Speights, Wayne Ellington, Josh Selby and 1st-round pick from Memphis Grizzlies for Jon Leuer *cleveland.com*.  22.1.2013. Viitattu 2.2.2013. (englanniksi)
8. ↑  MacMahon, Tim: Wayne Ellington, Mavericks agree *ESPN.com*.  9.7.2013. Viitattu 27.9.2013. (englanniksi)